羅漢山站
羅漢山站，是福州地鐵1號線其蜀萆臺中站其車站，伊敆福建省福州市晉安區新店鎮山北路共玄南嶺路其墿口邊兜。羅漢山站敆2017年1月6號開始使。

車站結構

站廳 

羅漢山站其站廳是蜀萆特色站廳，吊頂是福州其市花，茉莉花其造型。車站裡勢有蜀萆客服中心，敆站廳其臺中。站廳底勢固有自動售貨機共ATM。廁所敆B出入口。敆C出入口其地下一層固有小小其超市。

站臺 

羅漢山站有兩萆站臺，都是乞1號線使其，站臺是島式站臺其設計，其中，1號站臺是去象峰，2號站臺是去三江口使其。

出入口 

羅漢山站有六萆出入口，但是目前固有蜀萆出入口固無開始使，所以現在有五萆出入口敆使，無障礙電梯共廁所都敆B出入口。其中，B共C1出入口其邊兜固有公交車站「地鐵羅漢山站」。

福州地鐵車站